Suid-Afrika, en talle lande oor die wêreld heen, gaan gebuk onder ’n vlaag van korrupsie wat beteken miljoene mense kry nie behoorlike toegang tot openbare dienste en mediese sorg tydens die koronaviruspandemie nie.
Die feit dat Suid-Afrika byna tien jaar lank nie meer as 50 punte op die indeks kon kry nie, is ’n verdoemende beskuldiging van die omvang van korrupsie en hoe skadelik dit vir die land is.
Die verslag dui daarop dat Suid-Afrika se noodverkrygingsmaatreëls ’n groot rol in dié korrupsie in 2020 gespeel het.
“In Suid-Afrika het die gebrek aan deursigtigheid oor openbare besteding, tesame met die afleiding van geld wat spesifiek aan die bestuur van die pandemie toegewys is en magshebbers se selfverryking die reaksie op die koronavirus gekenmerk.”
In Suid-Afrika en ander lande in die streek dui die ekonomiese skokke op die feit dat hierdie lande swak toegerus was om die pandemie te hanteer, lui die verslag.
“Daar is geen twyfel nie dat deurdringende korrupsie ’n belangrike rol gespeel het om die vermoë van baie lande in Afrika suid van die Sahara te belemmer om effektief op die pandemie te reageer en dienste aan hul bevolkings te kan lewer.”
Afrika suid van die Sahara het die swakste punte in die hele wêreld gekry. Die gemiddelde punt vir hierdie streek was slegs 32 op die indeks.
Die verslag wys dat buiten die Covid-19-pandemie het die wêreld in 2020 onder ’n “pandemie van korrupsie” gebuk gegaan.